Κατσικάκι κοκκινιστό με κρασί και κανέλα
Με ντόπιο κατσίκι και το δικό τους κόκκινο κρασί, το Μαυρούδι, μαγειρεύουν οι Τζιώτες τη συνταγή αυτή, σε Κυριακές και γιορτές.
1½ κιλό κατσίκι, από μπούτι και σπάλα, κομμένο σε μερίδες, 1½ φλιτζ. τσαγιού κόκκινο κρασί, 4 μέτριες ώριμες ντομάτες, πολτοποιημένες, 2 κουτ. σούπας καλός ντοματοπελτές, διαλυμένος σε 1/2 φλιτζ. τσαγιού νερό, 1 ξυλάκι κανέλας, 3 - 4 κόκκοι μπαχάρι λίγη ζάχαρη, τα φυλλαράκια από 1/2 ματσάκι δυόσμο, 1 φλιτζ. τσαγιού ελαιόλαδο, αλάτι, φρεσκοτριμμένο πιπέρι
Για να ετοιμάσουμε το κατσικάκι κοκκινιστό με κρασί και κανέλα, σε φαρδιά και ρηχή κατσαρόλα με βαρύ πάτο ζεσταίνουμε το λάδι σε μέτρια φωτιά και τσιγαρίζουμε τις μερίδες του κατσικιού μέχρι να ροδίσουν όσο γίνεται από όλες τις πλευρές. Σβήνουμε με το κρασί και, όταν εξατμιστεί το αλκοόλ, ρίχνουμε τις ντομάτες, τον πελτέ, την κανέλα, το μπαχάρι, τη ζάχαρη, αλατοπίπερο και νερό ίσα να καλύπτει το κρέας. Σκεπάζουμε την κατσαρόλα και μαγειρεύουμε σε μέτρια φωτιά για περίπου 1 ώρα ή μέχρι να μαλακώσει καλά το κατσίκι. Αν κατά τη διάρκεια του μαγειρέματος σωθούν τα υγρά, προσθέτουμε λίγο ζεστό νερό επιπλέον. Αν όμως στο τέλος του μαγειρέματος υπάρχουν παραπανίσια υγρά, τραβάμε το κρέας με μια τρυπητή κουτάλα, βράζουμε τη σάλτσα μέχρι να δέσει και τότε ξαναβάζουμε το κρέας στην κατσαρόλα. Πετάμε την κανέλα και τα μπαχάρια, προσθέτουμε τον δυόσμο, ανακινούμε την κατσαρόλα και αφήνουμε το φαγητό να «ξεκουραστεί» για 10-15 λεπτά. Σερβίρουμε το κατσικάκι με απλό πιλάφι ή με πατάτες τηγανητές.
Κατσίκι,Κρασί,Ντομάτα